**Soovitusi lugemisülesande lahendamisel**

• Vastus peab põhinema alustekstil. Tuleb vältida teksti meelevaldset tõlgendamist ja edasiarendamist. Oma seisukoht/hinnang on tarvis lisada siis, kui seda on ülesandes küsitud.

• Vastus peab olema terviklik: laused ja lõigud tuleb loogiliselt siduda.

• Kui ülesanne eeldab, et vastus on analüüsiv-arutlev (nt analüüsimine, võrdlemine jms), siis ei tohi kirjutada kirjeldust-ümberjutustust, vaid vastus peab sisaldama väiteid, põhjendusi, järeldusi ja üldistusi.

• Ei ole vaja esitada rohkem väiteid, näiteid vms, kui ülesandes nõutud – tuleb esitada üksnes need või alustada neist, mille õigsuses ollakse veendunud.

• Vastust ei või venitada: vastates tasub keskenduda sisule, mitte sõnade arvule.

• Vastuses tuleb vältida konspektiivsust, üld- ja paljusõnalisust.

• Teksti ridadele viitamine ei ole kohustuslik. Viidata võib, kasutades ridade ees olevaid numbreid. Viidates tuleb olla täpne. Viidete vormistamise tava valik on vaba, kuid vormistus peaks vastuses olema läbivalt ühtlane.

• Tekstinäited esitatakse refereeringu või tsitaadina. Reaviide ei asenda vastust, sh tekstinäiteid, vaid kinnitab neid.

**Tsiteerimine**

• Tsiteerimine on alusteksti sõnasõnaline esitamine.

*Kalevi Kull on sedastanud: „Näeme seda [mitmekesisuse suurenemist] nii evolutsioonis järjest uute liikide tekkimisena kui ka mingi paiga ökosüsteemi suktsessioonis koosluste liigilise rikastumisena.“*

*Kalevi Kull on mitmekesisuse suurenemist kinnitanud väitega „Näeme seda nii evolutsioonis järjest uute liikide tekkimisena kui ka mingi paiga ökosüsteemi suktsessioonis koosluste liigilise rikastumisena“.*

• Vältima peab tsitaadi esitamist ilma jutumärkideta (st alusteksti sõnasõnalist ümberkirjutamist jutumärke kasutamata).

• Kui lugemisosa ülesandele vastatakse tsitaatidega, tuleb need oma sõnadega tervikuks siduda. Tsiteerida tuleb, kui on nõutud tsitaadi esitamist, ja võib, kui on nõutud tekstinäite toomist.

**Refereerimine**

• Refereering tähendab alusteksti mõtte adekvaatset oma sõnadega edasiandmist.

Refereerimise puhul peab jälgima, et oma väited oleksid allika väidetest selgelt eristatud. Korrektne ei ole refereering, milles enamiku lausest hõlmab sõnasõnalt (või üksikut väheolulist sõna, nt rõhumäärsõna, väljajätvalt) ümber kirjutatud alustekst.

• Refereerimise tunnuseid on kaudsus. Refereerimisel tuleks lisada saateväljend ja mina-, sina- või meie-, teie-vorm asendada tema-/nende-vormiga või umbisikulise tegumoega ning seejärel püüda allika mõte oma sõnadega ümber sõnastada.

Nt: *[Kalevi Kull] Näeme seda [mitmekesisuse suurenemist] nii evolutsioonis*

*järjest uute liikide tekkimisena kui ka mingi paiga ökosüsteemi suktsessioonis*

*koosluste liigilise rikastumisena → Kalevi Kull leiab, et seda nähakse kui uute*

*liikide tekkimist ja ökosüsteemi liigilist rikastumist / Tema seisukoha järgi nähakse seda..*